D Kuratorin vo dr Usstellig, d Christine Hopfengart, goht drvo us, ass dr Picasso sich vo de ironische, karikaturhafte Motiv im Klee siim Wärk het lo beiiflusse. Beidi Mooler hai in de 1930er Johr mit deformierte Figure gschafft. Es schiint, ass sich dr Klee sterker gege s ungliebte Vorbild het müesse wehre. E baar Zeichnige, wo dr Klee noch em Picasso siim Bsuech z Bärn gmacht het, cha mä, und das isch psychologisch intressant, as  Parodie uf dr Konkurränt gseh. Dr vitali Picasso het Minotaurusmotiv wie 1933 d Bacchanteszene mit Minotaurus gmoolt, aber bim Klee isch us em gwaltige Stier en «Urch», en ehnder friidligs, schwerfelligs Wäse worde. Das Wort isch zsämmegsetzt us «Ur» und «Ochs». Dr Klee het dr Picasso as «dr Spanier» bezeichnet, währed dr Picasso siim Schwiizer Kolleg «Blaise Napoléon» söll gsait ha. «Napoléon» ziilt uf die strammi Haltig vom Klee, währed «Blaise» für Blaise Pascal stoht; dr Picasso, as chraftgladnige Maa, het drmit uf s Vergeistigte im Klee aagspiilt.[117][118]